**נאדיה** הוא סרט קולנוע ישראלי משנת 1986 בבימויו של אמנון רובינשטיין, עם חנה אזולאי הספרי, יובל בנאי, מאיר בנאי, אוסי הלל ורי רוזנפלד בתפקידים הראשיים.

התסריט נכתב על ידי איתן גרין בהשתתפות גלילה רון-פדר ואמנון רובינשטיין והוא מבוסס על רב המכר "נאדיה" של גלילה רון פדר משנת 1985, אך עם שינויים מהסיפור המקורי.

העלילה היא על נערה ערביה בת 16 מכפר ערבי במשולש שחלומה הוא להיות רופאה, וכדי להגדיל את סיכוייה להתקבל לאוניברסיטה היא נרשמת בעידוד אביה לפנימייה תיכונית יהודית. המפגש בינה לבין התלמידים היהודים טעון במצבים רגישים, מביכים וכואבים על רקע מוצאה.

הסרט צולם במייסר, כפר קרע והכפר הירוק.

יוני רכטר הלחין את פסקול הסרט. מאיר בנאי מבצע בסרט את שירו "חלומות אחרים", וגידי גוב מבצע בסיום הסרט ברקע את השיר "שוב נפגשים" למילים של עלי מוהר.

תקציר העלילה
------------

נאדיה (חנה אזולאי הספרי) היא נערה בת 16 מהכפר הערבי מייסר החולמת להיות רופאה כמו בת דודתה נאג'לה (סלווה נקארה) שעובדת כרופאה בכפר. כדי להגדיל את סיכוייה להתקבל לאוניברסיטה מחליטה נאדיה להמשיך את לימודיה בפנימייה יהודית למרות התנגדות חבריה בכפר. אביה עלי (יוסף אבו ורדה) תומך בהחלטתה אף על פי שיודע שלא יהיה לה קל בפנימייה.

חברותיה של נאדיה לחדר בפנימייה הן נורית (אוסי הלל) ותמי (רי רוזנפלד), ומדריך הכיתה בה הן לומדות הוא אודי (מאיר סוויסה). שני התלמידים הבולטים בכיתה הם רונן (יובל בנאי) ודני (מאיר בנאי). רונן מנסה להתחיל עם נאדיה על אף שהוא חבר של תמי ולמורת רוחה, אך נאדיה דוחה אותו.

דני גונב רכב ומזמין את רונן, נורית, ותמי לנסיעה והם נתפסים לפני שהמשטרה מגלה זאת, והמנהל (יהודה אפרוני) מזהיר אותם כי הם נשארים בפנימייה על תנאי.

קבוצה של "שמיניסטים" תופסים את תלמיד כיתתה של נאדיה שנקרא עודד (צביקה כרמון), מתעללים בו וגוזרים את שערותיו באופן משפיל, ורונן ודני מתכננים בהם נקמה. תלמידי כיתתה של נאדיה חודרים למגורי השמיניסטים, מבריחים אותם החוצה למלכודת של דני ורונן ששוטפים אותם בזרמי מים מצינורות,
ועקב כך מתחוללת מהומה בפנימייה והמנהל מזמן את רונן ודני ומורה להם לארוז את מזוודותיהם ולעזוב את הפנימייה, ואז מתחולל מרד וכל תלמידי כיתתה של נאדיה מתייצבים עם המזוודות לשם הזדהות חוץ מנאדיה שתחילה מהססת אך לבסוף מצטרפת אליהם, והמנהל נכנע ומחזיר את רונן ודני.

נאדיה חוזרת לכפר ונפגשת עם חברי מועצת התלמידים בבית ספרה שמקבלים אותה בקרירות ובביקורת. היא מצליחה לשכנע את אחיה ג'אמל (קמאל שאפיק מלאק) ואת חברה מבית הספר בכפר עבד (ריפעת חארב) לארגן תחרות כדורגל עם תלמידי הפנימייה,
ולשם כך עודד מארגן קבוצת כדורגל בפנימייה ומאמן אותה ונקבע תאריך לתחרות, אך לפתע מתרחש פיגוע תופת בחדרה בו נהרגים חמישה אנשים ונפצעים עשרות, והתלמידים בשל כך משמיעים קריאות נגד הערבים ונאדיה יודעת כי זה מכוון כלפיה, והיא מחליטה לעזוב את הפנימייה ולחזור לכפרה.

במגרש הכדורגל מחכים השחקנים הערבים לתלמידי הפנימייה שבטוחים שלא יגיעו, וגם נאדיה מיואשת ומתחילה לעזוב אך לפתע מגיע האוטובוס עם תלמידי הפנימייה וחיוך גדול מופיע על פניה.

צוות השחקנים
------------

| שם השחקן/ית | שם הדמות | הערות |
| --- | --- | --- |
| חנה אזולאי הספרי | נאדיה |  |
| יובל בנאי | רונן | תלמיד |
| מאיר בנאי | דני | תלמיד |
| יהודה אפרוני |  | מנהל הפנימייה |
| מאיר סויסה | אודי | מדריך |
| אוסי הלל | נורית | תלמידה |
| רי רוזנפלד | תמי | תלמידה |
| צביקה כרמון | עודד | תלמיד |
| רות ליברמן | רינת | תלמידה |
| יוסף אבו ורדה | עלי | אבא של נאדיה |
| מוסקו אלקלעי |  | מורה לאנגלית |
| ליביה חכמון איילי |  | מורה לאנגלית |
| סלווה נקארה | נאג'לה | רופאת הכפר |
| ריפעת חארב | עבד | תלמיד בכפר |
| קמאל שאפיק מלאק | ג'אמל | אחיה של נאדיה |
| עדין עומרי | עזיזה | חברה של נאדיה בכפר |
| גסאן עבאס |  | מורה בכפר |

קישורים חיצוניים
----------------

* "נאדיה", במסד הנתונים הקולנועיים IMDb (באנגלית)
* "נאדיה", באתר ספר הקולנוע הישראלי
* "נאדיה", באתר אידיבי
* "נאדיה", במסד הנתונים הקולנועיים KinoPoisk (ברוסית)
* נאדיה, במיזם "אישים" לתיעוד היצירה הישראלית
* נאדיה, בארכיון הסרטים הישראלי
* מאיר בנאי שר "חלומות אחרים" בסרט נאדיה, באתר יוטיוב
* גידי גוב - שוב נפגשים, באתר יוטיוב
* מאיר שניצר, סרט - שולם שולם לעולם, חדשות, 8 במאי 1986

הערות שוליים
------------

1. ↑  איציק יושע, כוכבת, תוצרת עצמית, חדשות, 8 במאי 1986
2. ↑  אמנון רובינשטיין - סרט קולנוע ראשון באורך מלא, "נדיה". תסריט: איתן גרין ורובינשטיין, לפי ספר של גלילה רון־פדר, חדשות, 9 באוגוסט 1985